Na temelju članka 12. Zakona o visokom obrazovanju i znanstvenoj djelatnosti ("Narodne novine", br. 119/22), i članka 14. Statuta Sveučilišta u Zadru (siječanj 2023.) u svezi sa čl. 14. Zakona o priznavanju inozemnih obrazovnih kvalifikacija ("Narodne novine", br. 69/22; u daljnjem tekstu Zakon), na VI. Sjednici Senata Sveučilišta u Zadru u akad. god. 2022./2023. održanoj 28. ožujka 2023., donesen je

**PRAVILNIK O PRIZNAVANJU INOZEMNIH VISOKOŠKOLSKIH KVALIFIKACIJA**

**I RAZDOBLJA STUDIJA SVEUČILIŠTA U ZADRU**

I. OPĆE ODREDBE

Članak 1.

Ovim Pravilnikom se uređuju pitanja vezana za postupak akademskog priznavanja inozemnih visokoškolskih kvalifikacija i razdoblja studija provedenog na inozemnom visokom učilištu, u svrhu nastavka obrazovanja na Sveučilištu u Zadru (u daljnjem tekstu: Sveučilište).

Članak 2.

Izrazi koji se u koriste ovom Pravilniku koriste, a imaju rodno značenje, odnose se na jednak način na muški i ženski rod.

Članak 3.

U ovom Pravilniku u uporabi su pojmovi sa sljedećim značenjem:

*Akademsko priznavanje* podrazumijeva potvrđivanje vrijednosti inozemne visokoškolske kvalifikacije u svrhu nastavka visokoškolskog obrazovanja na Sveučilištu.

*Priznavanje razdoblja studija* podrazumijeva potvrđivanje stečenih skupova ishoda učenja ostvarenih na inozemnoj visokoškolskoj ustanovi, u svrhu nastavka visokoškolskog obrazovanja na Sveučilištu.

*Vrednovanje inozemne visokoškolske kvalifikacije* je utvrđivanje razine, obujma, profila i kvalitete inozemne visokoškolske kvalifikacije, kao i prava koja ta kvalifikacija daje u zemlji u kojoj je stečena.

*Automatsko priznavanje inozemne obrazovne kvalifikacije*je omogućavanje nositelju kvalifikacije pristupa nastavku obrazovanja na Sveučilištu u Zadru bez provođenja postupka priznavanja.

II. URED I POVJERENSTVO ZA AKADEMSKO PRIZNAVANJE INOZEMNIH VISOKOŠKOLSKIH KVALIFIKACIJA

Članak 4.

Ured za akademsko priznavanje inozemnih visokoškolskih kvalifikacija (u daljnjem tekstu: Ured) obavlja stručne i administrativne poslove vezane uz postupak priznavanja inozemnih visokoškolskih kvalifikacija i razdoblja studija provedenog na inozemnoj visokoškolskoj ustanovi.

Članak 5.

Povjerenstvo za akademsko priznavanje inozemnih visokoškolskih kvalifikacija (u daljnjem tekstu: Povjerenstvo) provodi vrednovanja inozemnih visokoškolskih kvalifikacija.

Članove Povjerenstva imenuje Senat Sveučilišta u Zadru na neodređeno razdoblje, a na prijedlog Ureda.

U sastav Povjerenstva imenuje se po jedan predstavnik iz svakog znanstvenog područja u kojem se izvode studijski programi Sveučilišta.

Predsjednik Povjerenstva bira se iz reda članova Povjerenstva.

Članstvo u Povjerenstvu prestaje na vlastiti zahtjev ili prestankom radnog odnosa na Sveučilištu te razrješenje donosi Senat.

III. POSTUPAK AKADEMSKOG PRIZNAVANJA INOZEMNIH VISOKOŠKOLSKIH KVALIFIKACIJA

Članak 6.

Akademsko priznavanje provodi se u sklopu postupka upisa na diplomske i poslijediplomske studije.

Članak 7.

Sveučilište će u sklopu prijavnih odnosno upisnih postupaka na diplomski i poslijediplomski studij automatski priznati razinu inozemne obrazovne kvalifikacije u visokom obrazovanju bez provođenja postupka priznavanja ako su kumulativno ispunjeni sljedeći uvjeti:

– kvalifikacija je stečena u državi u kojoj je nacionalni kvalifikacijski okvir povezan s Europskim kvalifikacijskom okvirom i Kvalifikacijskim okvirom Europskog prostora visokog obrazovanja

– vanjsko osiguravanje kvalitete visokog učilišta koje je izdalo kvalifikaciju, odnosno studijskog programa temeljem kojeg je kvalifikacija izdana, provela je agencija upisana u Europski registar za osiguravanje kvalitete (EQAR).

Članak 8.

Ako nisu ispunjeni uvjeti za automatsko priznavanje, postupak akademskog priznavanja inozemne visokoškolske kvalifikacije pokreće se prema uputi tijela koje koordinira postupak upisa na Sveučilište i vodi se na temelju isprava i podataka o kvalifikaciji čije se priznavanje traži.

Zahtjev se podnosi Uredu na propisanom obrascu koji popunjava podnositelj zahtjeva/kandidat za upis.

Obrazac zahtjeva nalazi se u prilogu ovog Pravilnika (Prilog 1).

Zahtjevu za priznavanje inozemne visokoškolske kvalifikacije potrebno je priložiti najmanje:

* Izvornik ili ovjerenu presliku javne isprave kojom se dokazuje inozemna visokoškolska kvalifikacija, s ovjerenim prijevodom na hrvatski ili engleski jezik,
* Izvornik ili ovjerenu presliku dopunske isprave o studiju ili isprave kojom se dokazuju položeni ispiti, s ovjerenim prijevodom na hrvatski ili engleski jezik,
* Presliku osobne iskaznice, putne isprave ili drugog odgovarajućeg dokumenta kojim se može utvrditi identitet nositelja inozemne visokoškolske kvalifikacije,
* Ispravu o državljanstvu, osim u slučaju apatrida, azilanata, stranaca pod supsidijarnom zaštitom i stranaca pod privremenom zaštitom.

Povjerenstvo može od podnositelja zahtjeva zatražiti i druge isprave ako ocijeni da su bitne za donošenje mišljenja.

U slučaju sumnje u vjerodostojnost isprave o inozemnoj obrazovnoj kvalifikaciji, provjerava se njezina vjerodostojnost.

Ako je zahtjev nepotpun, Ured će zaključkom upozoriti podnositelja zahtjeva na to i odrediti rok od 30 dana u kojem je dužna otkloniti nedostatak. Ako se nedostatak ne otkloni u navedenom roku, a po zahtjevu se ne može postupiti, Ured će rješenjem odbaciti zahtjev.

Članak 9.

Nakon zaprimanja zahtjeva s odgovarajućom dokumentacijom, Ured ga dostavlja Povjerenstvu na vrednovanje.

Vrednovanje kvalifikacije provode član Povjerenstva nadležan za kvalifikacije iz određenog znanstvenog područja i predsjednik Povjerenstva.

U postupku vrednovanja uzima se u obzir stupanj postignutih znanja, vještina i kompetencija stečenih kvalifikacijom, bez usporedbe nastavnih programa.

Vrednovanje se provodi na temelju pravilnika kojim se uređuju kriteriji priznavanja i vrednovanja, a koji donosi ministar nadležan za poslove obrazovanja.

Povjerenstvo donosi mišljenje o vrednovanju inozemne visokoškolske kvalifikacije.

Članak 10.

Na temelju mišljenja Povjerenstva, Ured izrađuje prijedlog rješenja o priznavanju.

U rješenju se navodi da se inozemna visokoškolska kvalifikacija priznaje ili ne priznaje u svrhu pristupa daljnjem obrazovanju na Sveučilištu.

Rješenje kojim se odbija priznavanje mora sadržavati obrazloženje razloga za odbijanje priznavanja te, ako je to moguće, uputu o mjerama koje podnositelj zahtjeva može poduzeti radi uklanjanja postojećih zapreka za priznavanje.

Članak 11.

Rješenje o priznavanju inozemne visokoškolske kvalifikacije potpisuje rektor.

Protiv rješenja o priznavanju inozemne visokoškolske kvalifikacije žalba nije dopuštena, ali se može pokrenuti upravni spor.

IV. PRIZNAVANJE RAZDOBLJA STUDIJA PROVEDENOG NA INOZEMNOM VISOKOM UČILIŠTU

Članak 12.

Priznavanje razdoblja studija provedenog na inozemnom visokom učilištu provodi odjel Sveučilišta na kojem podnositelj zahtjeva želi nastaviti obrazovanje.

Zahtjev za priznavanje razdoblja studija podnosi se Uredu na propisanom obrascu koji je priložen ovom Pravilniku (Prilog 2).

Zahtjevu za priznavanje razdoblja studija potrebno je priložiti najmanje:

* Izvornik ili ovjerenu presliku prijepisa položenih ispita, s ovjerenim prijevodom na hrvatski ili engleski jezik,
* Službeni plan i program studija, s prijevodom na hrvatski ili engleski jezik,
* Presliku osobne iskaznice, putne isprave ili drugog odgovarajućeg dokumenta kojim se može utvrditi identitet nositelja inozemne visokoškolske kvalifikacije,
* Ispravu o državljanstvu, osim u slučaju apatrida, azilanata, stranaca pod supsidijarnom zaštitom i stranaca pod privremenom zaštitom.

Povjerenstvo može od podnositelja zahtjeva zatražiti i druge isprave ako ocijeni da su bitne za donošenje mišljenja.

Ako je zahtjev nepotpun, Ured će zaključkom upozoriti podnositelja zahtjeva na to i odrediti rok od 30 dana u kojem je dužan otkloniti nedostatak. Ako se nedostatak ne otkloni u navedenom roku, a po zahtjevu se ne može postupiti, Ured će rješenjem odbaciti zahtjev.

Nakon zaprimanja zahtjeva s odgovarajućom dokumentacijom, Ured ga dostavlja odjelu.

Odjel donosi odluku o priznavanju.

Na temelju odluke odjela Ured izrađuje prijedlog rješenja o priznavanju.

U rješenju se navodi da se inozemno razdoblje studija priznaje ili ne priznaje u svrhu pristupa daljnjem obrazovanju na Sveučilištu.

Članak 13.

Rješenje o priznavanju razdoblja studija provedenog na inozemnom visokom učilištu potpisuje rektor.

Protiv rješenja o priznavanju razdoblja studija provedenog na inozemnom visokom učilištu žalba nije dopuštena, ali se može pokrenuti upravni spor.

Članak 14.

Ured dostavlja Nacionalnom ENIC/NARIC uredu izvornik rješenja o priznavanju inozemne visokoškolske kvalifikacije / razdoblja studija provedenog na inozemnom visokom učilištu te presliku dokumentacije o provedenom postupku u roku od mjesec dana od donošenja rješenja.

Ured vodi evidenciju i čuva dokumentaciju o provedenim postupcima.

V. PRIJELAZNE I ZAVRŠNE ODREDBE

Članak 15.

U postupku priznavanja inozemnih visokoškolskih kvalifikacija primjenjuju se odredbe Zakona o općem upravnom postupku.

Pravilnik o visini naknade za troškove postupka priznavanja i vrednovanja, načinu raspodjele naknade, oslobođenju od plaćanja naknade te drugim pitanjima troškova postupka donosi ministar nadležan za poslove obrazovanja.

Članak 16.

Danom stupanja na snagu ovog Pravilnika prestaje važiti *Pravilnik o ustroju i djelovanju Ureda za akademsko priznavanje inozemnih visokoškolskih kvalifikacija i razdoblja studija* od 20. studenog 2007.

Članak 17.

Ovaj Pravilnik stupa na snagu osmog dana od dana donošenja, a objavit će se na mrežnoj stranici Sveučilišta u Zadru.

KLASA: 025-02/23-02/04

URBROJ: 2198-1-79-06-23-01

Rektorica

prof. dr. sc. Dijana Vican